Jou kind en kopbeserings: Alles wat jy moet weet | Maroela Media
Kinders is oor die algemeen geneig om gereeld hul koppe te stamp. Of dit nou is omdat hulle val, speel, sport beoefen, boomklim, leer loop of rondhardloop, 'n paar stampe teen die kop is deel van grootword.
Baie ouers is egter onseker wanneer 'n stamp teen die kop ernstig genoeg is om mediese hulp in te roep.
"Dit is soms moeilik vir ouers om te oordeel wanneer om mediese hulp te kry nadat hul kind sy of haar kop seergemaak het, veral as dit by jonger kinders kom," sê dr. Bianca Visser, 'n praktisyn by die ongevalle-afdeling van Netcare Unitas-hospitaal.
"Kinders met knoppe of snyplekke op hul koppe word daagliks by mediese fasiliteite gesien. Ouers wil meestal net die gerusstelling hê dat hul kind nie ernstig beseer is nie. Gelukkig is dit gewoonlik die geval, maar dit is altyd beter om versigtig te wees wanneer dit by kopbeserings kom."
Volgens Visser glo baie mense dat kopbeserings slegs ernstig opgeneem moet word wanneer die kind sy of haar bewussyn verloor weens dié besering.
"Om die bewussyn te verloor nadat 'n kind 'n kopbesering opgedoen het, is nie die enigste rede om hom of haar na ongevalle te neem nie. Kinders kan erge harsingskudding opdoen sonder om hul bewussyn te verloor. Simptome vir 'n harsingskudding kan lig tot ernstig wees en ure, dae, weke en selfs maande lank aanhou," verduidelik Visser.
Sy meen dit is belangrik dat 'n mediese praktisyn die kind ondersoek nadat hy sy kop seergemaak het.
"Die mediese praktisyn moet vasstel of die kind enige simptome van harsingskudding of self iets ernstigers toon. Gedurende die konsultasie sal die kind ook geassesseer word vir uitwendige velbeserings, asook moontlike nekbeserings.
"My raad aan ouers is om die kind so gou moontlik deur 'n mediese praktisyn te laat ondersoek as julle bekommerd is oor die kopbesering. Dit is ook belangrik dat ouers inligting het oor hoe om kopbeserings soos harsingskudding by die huis te behandel om langtermyngevolge te voorkom," sê Visser.
Simptome van harsingskudding kan in vier kategorieë verdeel word:
Dink en onthou
Kan nie behoorlik dink nie
Die gevoel dat jy "stadig" is
Kan nie nuwe inligting onthou nie
Sensitiwiteit vir lig en klank
Raak vinnig kwaad of vies
Senuweeagtig en angstig
Meer emosioneel as normaalweg
Slaap minder as gewoonlik
Sukkel om aan die slaap te raak
Volgens Visser is dit moeiliker om by jong kinders as by ouer kinders en volwassenes agter te kom dat hulle harsingskudding het. Jong kinders kan ook die volgende simptome toon:
Meer huilerig as gewoonlik
Hoofpyn wat nie weggaan nie
Verandering in die manier waarop hulle speel en optree
Verandering in die manier waarop hulle eet, slaap en voed
Hulle raak vinnig kwaad
Gebrek aan belangstelling in normale aktiwiteite of gunstelingspeelding
Verlies van nuwe vaardighede, soos toiletopleiding
Verlies van balans en sukkel om te loop
Onvermoë om aandag te gee
"Of jong kinders bogenoemde simptome het of nie, babas wat jonger as ses maande is wat van 'n hoogte af geval het, moet altyd ondersoek word," waarsku Visser.
Sy voeg by dit is belangrik om te onthou dat al die simptome nie noodwendig dadelik sigbaar sal wees nie, maar dat dit oor 'n paar uur kan ontwikkel.